Tsholofelo e e tlhomameng le e e itumedisang eo e ile ya kgothatsa Laimonis yo o umakilweng mo setlhogong se se fetileng, yo e neng e le lekgoba la bojalwa e bile a sule ditokololo. Fa a ne a bala dikgatiso tsa Basupi ba ga Jehofa tse di theilweng mo Baebeleng, o ne a itumelela go utlwa ka lefatshe le lesha tlase ga Bogosi jwa Modimo, moo a tla kgonang go boa a itekanela ka botlalo. O ne a bala mo Baebeleng kaga tsholofelo e e itumedisang eno ya go fodisiwa ka tsela ya kgakgamatso: “E dira gone matlho a difofu a tlaa foufololwang, le ditsebe tsa bosusu di tlaa thibololwang. E dira gone setlhotsa se tlaa tlolang jaaka kwalata, le loleme lwa semumu lo tlaa opela.” (Isaia 35:5, 6) Gore Laimonis a tle a tshwanelegele go tshela mo Paradaiseng eo, o ne a dira diphetogo tse dikgolo. O ne a tlogela bojalwa mme diphetogo tse a di dirileng di ne tsa lemogiwa le ke baagelani ba gagwe le batho ba ba mo itseng. Gone jaanong o tshwara dithuto tsa Baebele di le mmalwa, a bolelela ba bangwe ka kgomotso e tsholofelo ya Baebele e e nayang motho.